**Bjarne Fiskum** (født 27. august 1939 i Harran i Nord-Trøndelag, død 30. august 2021) var en norsk fiolinist, dirigent og pedagog.

Liv og virke
------------

Bjarne Fiskum var sønn av orkesterlederen Ottar Fiskum. 

Etter studier i Oslo, Stockholm, Wien og København, ble han ansatt i Oslo Filharmoniske Orkester (1960) der han debuterte som solist i 1965 og var 2.konsertmester (1965–1973). 

Bjarne Fiskum samlet unge musikere i Harran i Trøndelag flere somre på rad, noe som kulminerte i 1975 med konsert i Aulaen i Oslo hvor musikerne spilte under navnet Det Norske Kammerorkester.. I 1975 ble han ansatt som fylkesmusiker med Troms fylkeskommune som arbeidsgiver og Harstad som arbeidssted.  Han spilte blant annet i Tromskvartetten, og var med på å starte opp et såkalt strykeprosjekt i Harstad høsten 1975, hvor svært mange barn fikk mulighet til opplæring på strykeinstrumenter.

Han var konsertmester for Trondheim Symfoniorkester fra 1977 til 1984, og fra 1983 ansatt ved Institutt for musikk ved Norges teknisk-naturvitenskapelige universitet (NTNU), etter hvert som professor. Fiskum var også en tid lærer ved Heimdal videregående skole, og spilte i Hindarkvartetten og Trondheim Trio.

I 1988 stiftet han TrondheimSolistene, et orkester han ledet frem til 2001. Orkesteret har hatt suksess i inn- og utland med sine turneer og plateinnspillinger, blant annet Vivaldis *De fire årstider* sammen med Anne-Sophie Mutter i 1999, samt eget arrangement for strykeorkester av Edvard Griegs strykekvartett i g-moll i forbindelse med The Grieg Edition på det norske platemerke Victoria. 

Fiskum ga ut plate med Jørgen Larsen (piano) (Sonor Records, 2000), der de fremfører verker av César Franck, Fartein Valen, Bertil Palmar Johansen og Terje Bjørklund.

I 1995 ble Bjarne Fiskum tildelt Lindemanprisen. I 2002 ble han utnevnt til kommandør av St. Olavs Orden for sin innsats for norsk musikkliv. I 2008 fikk han Sør-Trøndelag fylkes kulturpris sammen med TrondheimSolistene. I 2009 fikk han Nord-Trøndelag fylkes kulturpris.

Referanser
----------

1. ↑   NRK Nyheter, www.nrk.no, utgitt 1. september 2021[Hentet fra Wikidata]
2. ↑  NRK (1. september 2021). «Bjarne Fiskum er død». *NRK*. Besøkt 1. september 2021.
3. ↑  (no) Bjarne Fiskum i Store norske leksikon
4. ↑  «40 år». *kammerorkesteret* **(norsk)**. Besøkt 2. februar 2021.
5. ↑  Hans Weisethaunet (Desember 2004). «ENTUSIASME OG PROFESJONALITET: EN EVALUERING AV KAMMERORKESTERET TRONDHEIMSOLISTENE». Delrapport i evalueringen av statsbudsjettets Kap. 320, post 74. Arkivert fra originalen 27. mai 2022.
6. ↑  «Vinnere av Lindemanprisen | Lindemans Legat». Besøkt 2. februar 2021.
7. ↑  «Bjarne Fiskum». *www.kongehuset.no* **(norsk)**. Besøkt 2. februar 2021. [*død lenke*]
8. ↑  «Tildelinger av ordener og medaljer». *www.kongehuset.no* **(norsk)**. Besøkt 2. februar 2021.
9. ↑  Aamodt, Torill (1. desember 2009). «Kulturprisen til Bjarne Fiskum». *NRK*. Besøkt 2. februar 2021.

Eksterne lenker
---------------

* (en) Bjarne Fiskum på Discogs Rediger på Wikidata

* (en) Bjarne Fiskum på MusicBrainz Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Prabook **·** BIBSYS **·** Geni **·** VIAF **·** VIAF **·** GND **·** LCCN **·** ISNI **·** BNF **·** BNF (data) **·** MusicBrainz **·** Discogs
 |